Slovenië en Kroasië | mariusduplooy.com
Slowenië en Kroasië
26 Mei - 8 Junie 2023
Baie vrye tyd en…
Eilande, watervalle, grotte, straatmarkte, wyne, eeue-oue plekke.. en lipleklekker kosse
In Split, Kroasië op 'n "tradisionele ensuite" boot, met 'n maksimum van 20 passasiers, vir 'n week lank tussen 'n klompie van die meer as duisend eilande van Kroasië deur, meer vas, stap rond, swem as jy wil en geniet elke stukkie eiland-andersheid. Dit beteken dat net ons groep op die boot sal wees.
Ons vaar tot by Dubrovnik in die suide van Kroasië, aan die Adriatiese see, stap hoog op die honderde jare-oue klipmuur rondom die ou stad. Die seehawe wat dikwels beskryf word as die "Pêrel van die Adria". Dis ook hier waar talle tonele van Game of Thrones verfilm is.
Ons slaap naby die Plitvice Nasionale Park - seker een van die wêreld se mooiste natuurgebiede waar jy honderde meter ver op houtbruggies (cat walks) langs kan stap terwyl 'n water-wonderwêreld bo en rondom jou afspeel. 16 groter en tientalle kleiner blougroen mere, damme & riviertjies wat met honderde watervalle en strome inmekaar vloei en stort. Jy voel soos 'n miniatuurmens wat verdwerg word terwyl 'n waterval-simfonie tussen die bosse deur sweef.
Dan is ons in een van Slowenië se pragtige wynstreke en slaap op 'n wingerdplaas. Hier gaan ons lekker Sloweense wyn proe en die ongelooflike omgewing geniet.
Daarna die res van Slowenië vir 'n ervaring van 'n leeftyd: Die hoofstad, Lubljana, is ons basis vir die volgende klompie nagte. Lubljana met sy elkedagmark aan die Ljubljanica-rivier, wat soos 'n slang deur die middel van Lubljana kronkel. Van die varsste vrugte en groente en neute en gerookte vleissoorte staan die reuse markplein vol. Gaan kronkelstap oor die meer as 12 brûe, gaan sit by een van die menigte restaurantjies en drink stadig aan die bier of wyn in jou hand, terwyl jy ook die omgewing gulsig indrink. Ons ry met 'n treintjie deur die ongelooflike, reusagtige Postoijna grotte met sy asemrowende 20 kilometerlange netwerk van grotte en verbindings en proe bier by 'n Sloweense brouery. En dan die wonderskone Bled-meer met die middeleeuse kerk in die middel van die meer. Daarna 'n rit op die een-kilometer-hoë Vogel ski-oord-kabelkar.
Met sakke vol herinneringe pak ons ons terugvlug huistoe aan, want ons het baie brandhout bymekaargemaak vir ons oudag...
'n Slim ou het gesê: 'EENDAG gaan jy dalk wakker word en dan is daar nie meer tyd om DIT te doen wat jy nog altyd WOU gedoen het nie.'